kardosdrur/scandi-wiki huggingface dataset:
IT-Branchen

IT-Branchen (ITB) er en dansk interesseorganisation for virksomheder inden for informationsteknologi, Internet, nye digitale medier, telekommunikation, elektronik og dokumentløsninger. Foreningen tæller over 800 medlemmer (i 2020) og er den største interesseorganisation indenfor dette arbejdsområde i Danmark.

IT-Branchen har kontorer på Sjælland, Fyn og Jylland, som sikrer netværk og events både nationalt og regionalt. 

IT-Branchen startede som et samarbejde mellem en række foreninger med interesser for importører af kontormaskiner og -udstyr. I starten af 1990'erne blev samarbejdet udvidet til at også at omfatte importører og producenter af software og edb-udstyr under navnet IT-Brancheforeningen.

Efter 2000 er virksomheder, som leverer infrastruktur og indhold til Internet og mobile net også en del af IT-Branchens fokusområde.  I 2006 skiftede foreningen navn til IT-Branchen og i 2020 åbnede foreningen for at ikke-leverandør erhvervsvirksomheder med væsentlige forretningsinteresser i digitalisering også kan være medlem. 

Under IT-Branchen er en række branchegrupper og netværk, for virksomheders eksperter indenfor eks. offentlig digitalisering, it-sikkerhed og sundhed-it.

IT-Branchen uddeler hvert år IT-prisen.

Eksterne henvisninger 
 IT-Branchens officielle hjemmeside

Brancheforeninger i Danmark
IT-prisen

IT Prisen er en pris, der bliver uddelt af brancheorganisationen IT-Branchen. Den tildeles til en person, der på "særlig fremragende vis sætter fokus på den danske IT-branche".

Kriterierne for at få prisen er ifølge IT-Branchen, at vedkommende gennem "idéskabelse, drift af forretning eller offentligt hverv bidrager til en positiv udvikling af IT-branchen eller dens virksomheder."

Priskomitéen består af vinderne fra de to forrige år, IDG Danmark og IT-Branchens formand. Prisen uddeles ved IT-Branchens årsmøde.

Modtagere 
 1991: Michael Mathiesen, stifter 2M Invest.
 1992: Claus Erik Christoffersen, Ole Lading, Knud Arne Nielsen, Tom Hertz (stiftere af Dansk Data Elektronik A/S).
 1993: Lars Kolind, adm. dir. Oticon.
 1994: Jesper Balser, stifter af Navision.
 1995: Frank Jensen, it- og forskningsminister.
 1996: Mads Bryde Andersen, professor, dr. jur., Københavns Universitet.
 1997: Erik og Preben Damgaard, stiftere af Damgaard Data.
 1998: Hermann Weidemann, kommunaldirektør Næstved Kommune.
 1999: Allan Fischer-Madsen, adm. dir. Devoteam Fischer & Lorenz.
 2000: blev ikke udddelt
 2001: Kim Østrup, underdirektør IBM
 2002: Mads Tofte, direktør IT-højskolen.
 2003: blev ikke udddelt
 2004: Jakob Lyngsø, adm. direktør, IT-Branchen
 2005: Peter Wilmar Christensen, Martin Manniche og Anne Marie Cramer, Kiss Technologies
 2006: Janus Friis, medstifter af Skype
 2007: Ib Kunøe, stifter og adm. direktør, Consolidated Holdings
 2008: Thorkil Sonne, stifter, Specialisterne ApS
 2009: Dorte Toft, journalist og blogger
 2010: Erik Bonnerup, formand for Højhastighedskomitéen
 2011: Thomas Madsen-Mygdal, it-iværksætter
 2012: Lars Frelle-Petersen, digtitaliseringsstrateg, direktør for Digitaliseringsstyrelsen
 2013: Michael Seifert, CEO, Sitecore
 2014: Anders Hejlsberg, softwareprogrammør
 2015: Unity Technologies, spiludvikling
 2016: Mette Lykke, adm. direktør, Endomondo
 2017: Martin Exner, medstifter af Coding Pirates
 2018: Morten Primdahl, Mikkel Svane og Alexander Aghassipour, stiftere af Zendesk
2019: Henrik Føhns, vært på Techtopia og tidligere vært på bl.a. Harddisken.
2020: , medstifter & CCO på .
2021: Margrethe Vestager, Executive Vice President, EU-Kommissionen.
2022: Kasper Hultin, iværksætter og stifter af bl.a. Podio, Peakon og Normative.
2023: David Heinemeier Hansson, programmør, investor, forfatter og racerkører.

Referencer

Eksterne henvisninger 
 IT-Branchen

Erhvervspriser
Gurli Gris

Gurli Gris (originaltitel Peppa Pig) er en tegnefilms tv-serie for børn, der er lavet af Astley Baker Davies og Contender Home. Entertainment. Serien startede i 2004.

Figurer 

Familien:
Far Gris
Mor Gris
Gurli Gris
Gustav Gris
Bedstemor Gris
Bedstefar Gris

Venner:
Pedro Pony,
Karina Kanin,
Kalle Kanin
Zara Zebra
Frida Får/Freja Får
Emilie Elefant
Esther Æsel
Herluf Hund
Rasmus Ræv

Voksne:
 Frk. Gazelle
 Mor og far kanin
 Frk. Kanin

Baggrund 
Gurli Gris er en tv-serie for børn der består af episoder af 5 minutters varighed. Den handler om Gurli, der er en antropomorf gris, og hendes familie og venner, der alle er forskellige pattedyr. Deres efternavn angiver deres dyreart og begyndelsesbogstavet i fornavnet er det samme som artsnavnet, eksempelvis Karina Kanin, Pedro Pony og Herluf Hund.

Eksterne henvisninger 
 

Animerede tv-serier fra Storbritannien
Tv-serier for børn
Britiske tv-serier fra 2000'erne
Britiske tv-serier fra 2010'erne
Britiske tv-serier fra 2020'erne
Tv-programmer fra Channel 5
Tv-programmer fra Nick Jr.
Vindø (Hobro)

Vindø er en bebyggelse på sydsiden af Mariager Fjord ved Hobro. Bebyggelsen omfatter dels nogle boliger, dels det af Randers Tegl ejede Vindø Teglværk, der producerer mursten.

Bydele i Hobro
Mariager Fjord
Vandtårnet i Tyrsted

Vandtårnet i Tyrsted eller Den blå diamant er et 40 meter højt vandtårn beliggende i Tyrsted cirka fem kilometer vest for Horsens. Vandtårnet blev opført i 1984 for Horsens Kommune og er det nyeste vandtårn i kommunen.

Tårnet har kapacitet til 2.000 kubikmeter vand og måler 40 meter i højden. Materialevalget blev stål, eftersom det ville have været mere omkostningstungt at bruge beton.

Arkitektur 
Vandtårnet er bygget på en central søjle med vandbeholderen ovenpå formet som en diamant, som måler 23,4 m i diameter på det bredeste sted. Rundt om er en vifte af søjler. Selve tårnet er i blåfarvet stål, mens viften er neutral. Tårnet er tegnet af arkitekt Holger Koch-Nielsen.

Referencer

Eksterne henvisninger 
 

Vandtårne i Region Midtjylland
Bygninger, konstruktioner og anlæg i Horsens
Etableret i 1984
Club Danmark Hallen

Club Danmark Hallen er en idrætshal i Valby. 

Hallen, som er Danmarks største, er 78 meter bred og 177 meter lang. Tagkonstruktionen er lavet af store limtræsbuer med et spænd på 80 meter med højeste punkt på 16 meter. Hallen bruges primært til fodbold, atletik, landhockey og koncerter. 

Hallen ligger ved siden af Valby Hallen og Valby Idrætspark, få hundrede meter fra den nu nedlagte Ellebjerg Station.

Juleaftensdag 2010 styrtede taget sammen på Club Danmark Hallen. Der vil der blive iværksat en undersøgelse af, hvorfor hallen styrtede sammen, om hvilke konstruktionsmæssige konsekvenser, der er af sammenstyrtningen, og hvad der skal ske fremover.

.

Idræt

Fodbold 
Hallen har en fodboldbane i fuld størrelse med kunstgræs, hvor fodboldklubber lejer sig ind om vinteren.

Atletik 
Udenfor kunstgræsbanen ligger en 400 meter lang løbebane til atletik, og i hallens endebuer er der faciliteter til de tekniske atletikdiscipliner. Der er bl.a. mulighed for stangspring, længdespring, højdespring og kuglestød.

Landhockey 
På kunstgræset findes også en landhockeybane, hvor Københavns Hockeyklub spiller.

Koncerter 

Hallen er hjemsted for de største indendørskoncerter i Danmark og blev indviet 11. september 1998 hvor 14.000 tilskuere så Depeche Mode. Blandt de navne, der har givet koncert i hallen kan i øvrigt nævnes Smashing Pumpkins, Ace of Base, Oasis, Radiohead og Pet Shop Boys.

Noter

Eksterne henvisninger 
 Club Danmark Hallen — Idrætsportalen 

Idrætshaller i Danmark
Atletikhaller i Danmark
Spillesteder i København
Valby
Systempotentiale

Systempotentiale er et nyopdaget, elektrisk potentiale hos planter. Det opstår og reguleres i forbindelse med såring af planten. Hvis man sårer et blad kan signalstyrken være målbart forskellig over store afstande hos blade, der ikke er blevet såret. Signalstyrken afhænger af arten og mængden af de ekstra kationer (f.eks. calcium-, kalium- eller magnesiumioner) der frigives. Det sker ikke ved en transport af ioner hen over cellemembraner, men derimod aktivering af såkaldte protonpumper. Derved opstår der ændringer i den elektriske spænding, som bliver transmitteret fra blad til skud og videre til det næste blad.  Det nye systempotentiale er fundet hos flere forskellige plantearter: Almindelig Tobak (Nicotiana tabacum), Majs (Zea mays), Almindelig Byg (Hordeum vulgare og Hestebønne (Vicia faba).

Note

Botanik
Himalayaceder

 
Himalaya-Ceder (Cedrus deodara) er et stort, stedsegrønt nåletræ med en kegle- til pyramide-formet krone.

Beskrivelse 
Stammen er kraftig, som regel ret og gennemgående.  I Himalaya hvor det forekommer naturligt er det et overordentligt stort træ, normalt 40–50 m højt, men i visse tilfælde over 60 m med en stamme op til 3 m tyk. Under danske haveforhold når træet aldrig en sådan størrelse – både af klimatiske årsager og pga. jordbunden. Hos os vil træet typisk fremstå som et lidt spinkelt, elegant træ op til 15 m højt. I visse parker og botaniske haver ses dog større træer.

Både på engelsk og dansk bruges alternativt navnet Deodar eller Deodar-ceder svarende til træets navn på Hindi.

Nålene er 2,5 til 5 cm lange, slanke (1 mm brede) og bæres dels enkeltvis på langskud, dels i tætte klynger af 20-30 nåle på kortskud. Det minder om nålenes placering hos Lærk. De varierer i farve fra græsgrøn til blågrøn. Koglerne er tydeligt tøndeformede, 7–13 cm lange og 5–9 cm brede. Koglerne bliver siddende på træet i 12 måneder og falder derefter fra hinanden, når de er modne. Herved spredes de relativt små vingede frø over et stort område.

Rodsystemet er kraftigt, og det når langt ud og ned.

Højde x bredde og årlig tilvækst: 50 x 15 m. Målene kan anvendes ved udplantning.

Hjemsted 
Hjemmehørende i det vestlige Himalaya i det østlige Afghanistan, nordlige Pakistan, nordlige Indien (Himachal Pradesh, Uttarakhand og Kashmir), sydvestlige Tibet og vestlige Nepal hvor det vokser mellem 1500 og 3200 m højde.

Anvendelse og kulturel betydning 
På det Indiske subkontinent, specielt i Kashmir og Punjab, betragtes træet som helligt og navnet deodar kommer af sanskrit devdar som betyder "gudernes træ". Adskillige Hindu-legender omtaler træet.

Træet dyrkes i haver pga. sit smukke løv, også i Danmark. Træet skades dog ved temperaturer under −25 °C. Det dyrkes i Vesteuropa nordpå til Skotland og Sydnorge, i Middelhavsområdet, omkring Sortehavet, det sydlige Kina, den amerikanske vestkyst nordpå til Vancouver og det sydøstlige USA fra Texas til Virginia. Der findes dog mere hårdføre provenienser fra Kashmir og Paktia der tåler ned til -30 °C, hvorfra en række navngivne sorter er fremavlet.

Tømmer fra himalaya-ceder er af god kvalitet, holdbart og finkornet, så det kan poleres helt blankt. Det bruges historisk i templer, men under den britiske kolonitid blev det også brugt til mere almindelige bygninger.

Kernetræet er aromatisk og kan bl.a. bruges til røgelse. Olier udvundet af træet bruges til at holde insekter væk og forebygge/behandle svampeangreb.

Stedsegrønne
Haveplanter
Nåletræer
Ceder
Rosenborg Eksercerplads

Rosenborg Eksercerplads ved Rosenborg Slot er en plads som fra ældre tid benyttet til militære formål. I 1786 overtog Den Kongelige Livgarde til Fods kasernen ved Rosenborg Eksercerplads og siden har kasernen og Eksercerpladsen været udgangspunkt for vagttjenesten ved de kongelige slotte og palæer i København. Ud mod Gothersgade lå tidligere et eksercerhus, opført 1787, da man gjorde Gothersgade bredere i 1929 revs det ned. 

Tidligere skete den offentlige afbrænding af slidte pengesedler på Eksercerpladsen. Sedlerne destrueredes i en stor ovn på pladsen, mens Københavnerne uden for gitteret ventede på at en seddel eventuelt skulle flyve ud på gaden.

I idrætens barndom i slutningen af 1800-tallet brugtes Eksercerpladsen til forskellige idrætsgrene; Kjøbenhavns Boldklub rådede over pladsen til træning, og havde omkring 100 drenge som trænede forskellige former for boldspil, men primært cricket. Der arrangerede bl.a. i 1883 en af de første fodboldkampe i Danmark på Eksercerpladsen, mellem eleverne på Birkerød Kostskole og KB's juniorer, som gæsterne vandt med 4-0. Københavns atletik klubber brugte også Eksercerpladsen til sine træninger.

I nyere tid er Eksercerpladsen blevet brugt til events, som Slaget om København og koncerter bl.a med Leonard Cohen. Sommeren 2009 spillede Det Kongelige Teater også på Eksercerpladsen. Rosenborg Tattoo, Danmarks største militære tattoo-forretning ligger også her. Eksercerpladsen har en kapacitet på 9000 tilskuere.

Kilder 

 København. Jens Fleischer – Kulturhistorisk opslagsbog med turforslag 
 DBU – fra leg til landshold! 
 Det Kongelige Teater laver gratis forestilling i det fri

Spillesteder i København
Idrætsanlæg i Danmark
Indre By (København)
Etableret i 1786
Militære anlæg i København
Skydebane

En skydebane er et sted hvor skytter øver sig i at bruge skarpe skud. Skydebaner er obligatoriske for militær og politi. Skydebaner kan også anvendes af jægere og/eller sportskytter.

Skydevåben
Idrætsanlæg
Militære anlæg
Olle Åberg

Olof "Olle" Viktor Åberg (født 24. januar 1925 i Hofors, Sverige, død 20. december 2013) var en svensk mellemdistanceløber. Han var indtil 1944 medlem i Hofors AIF derefter Gefle IF. Han arbejdede med flere andre løbere som brandmand i Gävle. 

Olle Åberg deltog i De Olympiske Lege 1952 i Helsingfors, hvor han var nummer syv på 1500 meter med tiden 3.47,20. Han deltog i 16 landskampe mellem 1947 og 1956. Han havde adskillige topplaceringer på verdensranglisterne 1947-1953. Han vandt Dicksonpokalen i 1949 og 1951. 

Olle Åberg satte verdensrekord på 1000 meter med 2.21,3 m på KIF´s 60 års jubilæums stævne på Østerbro Stadion i København 10. august 1952, der han besejrede Gunnar Nielsen med kun 0,5 sekund. Sammen med Gefle IF's andre brandmænd, satte han fire verdensrekorder på 4 x 1500 meter og 4 x 1 engelsk mil 1947-1949. Svensk mester på 1500 m 1951. I alt tre individuelle SM-sølv og to bronze på 800 m og 1500 m 1949-1956. Seks SM guld i 4 x 1500 m og terrænløb 1947-1955, og en sølv og en bronzemedalje.

Personlige rekorder 
 800 meter: 1.49,3 
 1000 meter: 2.21,3 
 1500 meter: 3.45,4 
 1 mile: 4.04,2

Noter

Eksterne henvisninger 
 

Mellemdistanceløbere fra Sverige
Brandfolk
Nina Kalckar

Nina Fenneberg f. Kalckar (født 7. juli 1907 på Frederiksberg, død 21. august 2000) var en dansk skuespiller.

Gennem sin karriere optrådte hun på mange teatre, heriblandt Dagmarteatret, Nørrebro Teater og Apolloteatret.

Hun var gift fire gange. Første gang med Kurt Furdichar, anden gang med teaterkritikeren Frederik Schyberg, tredje gang med Henrik Frederik Moldrup Hollesen og fjerde gang med borgmesteren i Lyngby-Taarbæk Paul Fenneberg.

Blandt de film hun medvirkede i kan nævnes:

 De blaa drenge – 1933
 Den ny husassistent – 1933
 Den mandlige husassistent – 1938
 Mine kære koner – 1943
 Som sendt fra himlen – 1951

Eksterne henvisninger 
 
 

Skuespillere fra Danmark
Teaterledere fra Danmark
Personer fra Frederiksberg
Stumfilmskuespillere fra Danmark
Juan Gutiérrez Moreno

Juan Gutiérrez Moreno eller bare Juanito (født 23. juli 1976 i Cádiz, Spanien) er en spansk tidligere fodboldspiller, der spillede som midterforsvarer. Hans sidste inden så karrierestop var La Liga-klubben Valladolid, hvortil han skiftede i 2011. Han kom fra den ligeledes spanske klub Atlético Madrid. Han spillede i Atlético Madrid fra 2009 til 2011.

Med Real Betis var Juanito i 2005 med til at vinde landets pokalturnering Copa del Rey.

International karriere 
Juanito har i sin karriere spillet 25 kampe for Spaniens landshold, som han debuterede for den 21. august 2002 i et opgør mod Ungarn. Efterfølgende har han repræsenteret Spanien ved både EM i 2004, VM i 2006 (scorede imod ) samt EM i 2008. Ved sidstnævnte var han med til at gøre holdet til europamester, selvom han dog kun opnåede spilletid i gruppekampen mod Grækenland.

Juanito har scoret tre landskampsmål, hvoraf det ene blev scoret ved VM i 2006.

Titler 
Copa del Rey
 2005 med Real Betis

EM
 2008 med Spanien

Referencer

Eksterne henvisninger 
 Juan Gutiérrez Moreno  på fifa.com

Fodboldspillere fra Spanien
Fodboldspillere fra Cádiz CF
Fodboldspillere fra Real Betis
Fodboldspillere fra Recreativo de Huelva
Fodboldspillere fra Atlético Madrid
Fodboldspillere fra Real Valladolid
Deltagere ved det europæiske mesterskab i fodbold 2004
Deltagere ved verdensmesterskabet i fodbold 2006
Deltagere ved det europæiske mesterskab i fodbold 2008
Martin Rode

Martin Helge Rode (14. august 1961 i Kongens Lyngby – 15. april 1989 i København) var en dansk skuespiller, der var søn af skuespillerne Ebbe Rode og Nina Pens.

Han spillede medhjælper i Een stor familie fra 1983 og flugtfangen Frank Skov i tv-serien Een gang strømer... fra 1987.

Martin Rode døde blot 27 år gammel, af kræft i hjernen.

Filmografi 
Uden støtte fra befolkningen kunne vi ingenting udrette (1980) - Jakob, tv-film
Een stor familie (1983) - Laboratorietekniker
En verden der blegner (1984) - ven, tv-film
Een gang strømer... (1987) -  Frank Skov

Eksterne henvisninger

Kilder 

Skuespillere fra Danmark
Personer døde af kræft
Shades of Deep Purple

Shades of Deep Purple er debutalbummet fra det engelske heavy metal-band Deep Purple, udgivet i 1968 gennem Parlophone i Storbritannien og Tetragrammaton i USA. Albummet, som er fra før Ian Gillan og Roger Glover kom med i bandet, indeholder udelukkende progressiv rock, og ikke den type heavy metal som senere album ville komme til.

Albummet blev nummer 24 på Billboard's Pop Album-hitliste i USA.

Sangen "Mandrake Root" blev en fanfavorit, og blev ofte spillet af bandet live, hvor keyboard- og guitarsoli somme tider strakte sig i helt op til 15 minutter. En lignende instrumental parring ville senere blive brugt i de udvidede liveudgaver af sangen "Space Truckin'". I den udgave af "Space Truckin'" som blev udgivet på livealbummet Made In Japan i 1972, kan et riff fra "Mandrake Root" tydeligt høres i den instrumentale del.

De første to minutter af det fjerde spor "Prelude: Happiness" er en direkte oversættelse af den første sats af Scheherazade.

Spor 
 "And the Address" (Ritchie Blackmore, Jon Lord) – 4:38
 "Hush" (Joe South) – 4:24
 "One More Rainy Day" (Rod Evans, Lord) – 3:40
 a) "Prelude: Happiness" (Rimskij-Korsakov, Evans, Blackmore, Nick Simper, Lord, Ian Paice)  b) "I'm So Glad" (Skip James) – 7:19
 "Mandrake Root" (Evans, Blackmore, Lord) – 6:09
 "Help!" (Lennon/McCartney) – 6:01
 "Love Help Me" (Evans, Blackmore) – 3:49
 "Hey Joe" (Billy Roberts) – 7:33

Bonusspor på cd-genudgivelsen 
  "Shadows" (album outtake) (Evans, Blackmore, Simper, Lord, Paice) – 3:38
 "Love Help Me" (instrumental version) (Evans, Blackmore) – 3:29
 "Help!" (alternate take) (Lennon/McCartney) – 5:23
 "Hey Joe" (BBC Top Gear session) (Roberts) – 4:05
 "Hush" (live US TV) (South) – 3:53

Referencer

Eksterne henvisninger 
 Shades of Deep Purple på Deep Purples officielle hjemmeside
 

Deep Purple-album
Debutalbum fra 1968
Debutalbum fra Storbritannien
Slaget ved Fort Royal

Slaget ved Fort Royal var et søslag udkæmpet ved Fort Royal, Martinique i Vestindien under den Amerikanske uafhængighedskrig den 29. april 1781 mellem den britiske Royal Navy og den franske flåde.

Fort Royal
Fundraiser

En fundraiser er en person, hvis lønarbejde er at skaffe penge til et formål. Fundraisere er typisk ansat af en virksomhed eller organisation for at tilvejebringe midler til enten velgørenhed, iværksætteri eller andre arrangementer, der kræver finansiering udefra.

Pengeskaffer 
Ordet "pengeskaffer'" blev valgt som vinder i DR P1's program Sproglaboratoriet  den 13. marts 2009, hvor en lytter havde forespurgt et dansk alternativ til fundraiser.

Referencer 

Engelske ord
 
Stillingsbetegnelser
Slaget i Caribien

Slaget i Caribien blev udkæmpet under 2. verdenkrig (1942-1945). Tyske ubåde forsøgte at angribe de Allieredes olieforsyninger og andet materiel. De sænkede skibe i det Caribiske Hav og angreb olieraffinaderier på Aruba. Forbedret allieret anti-ubådskrigsførelse drev til sidst ubådene ud af Caribien, hvilket resulterede i en allieret sejr.

Caribien
Caribien, Slaget i
Dennis Flydtkjær

Dennis Flydtkjær (født 13. marts 1978 i Videbæk) er en dansk politiker som har været medlem af Folketinget siden 2011. Han har siden august 2022 repræsenteret Danmarksdemokraterne. Tidligere var han medlem af Dansk Folkeparti som han forlod i juni 2022. Flydtkjær var viceborgmester i Herning Kommune 2014-1017 og kandidat ved EU-Parlamentsvalget 2009.

Baggrund 
Dennis Flydtkjær blev født i 1978 i Videbæk som søn af Karl Ove Pedersen og Inge Flydtkjær.
Han er gift med Rikke Stræde Flydtkjær Sammen har parret 3 børn. 

Familien bor i Snejbjerg ved Herning.

Flydtkjær gennemgik en HHX-uddannelse på Ringkøbing Handelsskole fra 1996 til 1998 og en uddannelse som datamatiker fra Erhvervsakademi Midtjylland (Ikast Handelsskole) fra 2000 til 2002.
I 2000 var han kontorelev i Silkeborg,
og videre it-supporter hos Velfac A/S fra 2003 til 2005.
Fra 2006 og indtil 2012 har han været ejer af virksomheden Pronamic A/S som producerer elektroniske regnmålere.

Politisk karriere 
Flydtkjær var folketingskandidat for Dansk Folkeparti fra 2004. Ved folketingsvalget 2005 stillede han op i Ringkøbingkredsen i Ringkøbing Amtskreds. Han blev ikke valgt men var midlertidigt folketingsmedlem som stedfortræder for Christian H. Hansen fra 23. maj til 2. juni 2006.

Ved folketingsvalget 2007 stillede han op i Silkeborg Sydkredsen. I valgperioden efter valget var han igen midlertidigt stedfortræder for Christian H. Hansen i over et år fra 20. november 2008 til 31. januar 2010.

Han stillede op for Dansk Folkeparti ved EU-Parlamentsvalget 2009 og fik 1.485	 stemmer.

Ved folketingsvalget 2011 blev han med 3980 personlige stemmer valgt som ordinært folketingsmedlem for første gang.

Han var Dansk Folkepartis skatteordfører fra 2011 til 2022.

Ved kommunalvalget 2013 var Dennis Flydtkjær Dansk Folkepartis spidskandidat i Herning Kommune. 
Her blev han med 2200 personlige stemmer, den i kommunen der fik næstflest personlige stemmer, kun overgået af Venstres borgmester Lars Krarup.
Flydtkjær blev valgt ind med to andre partikollegaer, og ved konstitueringen satte han sig på posten som 2. viceborgmester.

Ved Folketingsvalget den 18. juni 2015 fik Dennis Flydtkjær 9.097 personlige stemmer. 

Dennis Flydtkjær har været politisk næstformand for Dansk Folkepartis Ungdom, samt medlem af Dansk Folkepartis hovedbestyrelse.

Flydtkjær meddelte 25. juni 2022 at han havde meldt sig ud af Dansk Folkeparti. Han var løsgænger i Folketinget til august 2022 hvor han skiftede til Danmarksdemokraterne og også blev folketingskandidat for Danmarksdemokraterne i Vestjyllands Storkreds.
Ved Folketingsvalget 2022 fik han 7.501 personlige stemmer i Vestjyllands Storkreds.

Referencer

Eksterne henvisninger 
 Dennis Flydtkjærs hjemmeside 
 CV, Dennis Flydtkjærs hjemmeside 
 
 Profil side på Dansk Folkepartis hjemmeside 

Nuværende folketingsmedlemmer fra Danmarksdemokraterne
Tidligere løsgængere i Folketinget
Tidligere folketingsmedlemmer fra Dansk Folkeparti
Folketingsmedlemmer i 2010'erne
Folketingsmedlemmer i 2020'erne
Viceborgmestre fra Dansk Folkeparti
Personer fra Videbæk
Knud Christian Holm

Knud Christian Holm (30. april 1915 i Vium, Viborg – 12. marts 2009 i Odense) var biskop over Fyns Stift fra 1958 til 1984.

Han blev student fra Aalborg Katedralskole [1933], cand.theol. 1939 fra Københavns Universitet. Fra 1940 var han hjælpepræst i Thisted, fra 1946-1952 kapellan i Tagensbo Sogn,i 1952-1958 valgmenighedspræst i Kerteminde. I mange år var han engageret i bestyrelsesarbejdet en række kirkelige organisationer og virksomheder bl.a Grundtvigske Konvent, Menighedskonventet, Kristeligt Dagblad, Det mellemkirkelige Råd og Liselundfondet.

Links 
 Artikel fra Kristlig Dagblad i anledning af K.C Holm 90 års fødselsdag
 Artikel om hans Død, DR region Bornholm

Eksterne henvisninger 
 

Biskopper over Fyens Stift
Præster fra Danmark
Danskere i 1900-tallet
Personer i Kraks Blå Bog (afdøde)
Riddere af 1. grad af Dannebrog
Studenter fra Aalborg Katedralskole